Yhdistyneiden kansakuntien lento 834

Yhdistyneiden kansakuntien lennon 834 onnettomuus tapahtui 4. huhtikuuta 2011, kun Georgian Airwaysin Yhdistyneille kansakunnille operoima Bombardier CRJ100ER tuhoutui osuttuaan kiitotiehen N'Djilin kansainvälisellä lentoasemalla yrittäessään laskeutumista. Koneessa oli 29 matkustajaa ja neljä miehistön jäsentä. Yhtä kongolaista toimittajaa lukuun ottamatta kaikki menehtyivät turmassa.

Lentoreitti 
Kone lensi aiemmin päivällä Gomasta Kisanganiin, josta se jatkoi matkaansa Kongon demokraattisen tasavallan pääkaupunkiin Kinshasaan. Viimeisen osuuden välimatka oli noin 1 220 kilometriä. Lentoa operoi Georgian Airways, ja se oli osa Yhdistyneiden kansakuntien MONUC-operaatiota. Yhdistyneillä kansakunnilla on Kongon demokraattisessa tasavallassa viikossa satoja lentoja, sillä ilmakuljetus on parhaita keinoja liikkua epävakaassa maassa.

Lentokone 
Onnettomuuskone oli kanadalaisen Bombardierin vuonna 1995 valmistama Bombardier CRJ100ER -tyyppinen matkustajakone, joka alun perin toimitettiin ranskalaiselle Brit Airille rekisterillä F-GRJA. Kone oli muutaman kuukauden varastoituna Exeterissä ennen kuin se myytiin Georgian Airwaysille syyskuussa 2007. Yhdistyneet kansakunnat vuokrasi koneen käyttöönsä MONUC-operaatiota varten.

Onnettomuus 
Kone tuhoutui laskeutuessan kiitotielle 24 noin kello 14:00 paikallista aikaa (13:00 UTC). METAR-tietojen mukaan tapahtumapaikalla vallitsi erittäin sateinen ja huono sää. Silminnäkijän mukaan kone olisi joutunut tuulisheariin. Yhdistyneiden kansakuntien virallisen tiedon mukaan kone epäonnistui laskeutumisessa, repesi kahteen osaan ja syttyi tuleen. Onnettomuudesta selvinneen kongolaisen toimittajan mukaan huonolla säällä oli osaa onnettomuuteen.

Uhrit 
Koneessa olleista 33 ihmisestä selvisi onnettomuudessa vain yksi, kongolainen toimittaja Francis Mwamba. Viittä matkustajaa lukuun ottamatta koneen muut matkustajat olivat Yhdistyneiden kansakuntien työntekijöitä, muun muassa rauhanturvaajia, avustustyöntekijöitä ja vaalitarkkailijoita.

Konetta lensi Georgian Airwaysin georgialainen miehistö.

Onnettomuustutkinta 
Koneen mustat laatikot on löydetty ja paikalliset tutkijat ovat aloittaneet niiden läpikäynnin. MONUC on myös perustanut oman työryhmän, joka on aloittanut onnettomuuden läpikäymisen ja tutkimisen.

Reaktiot 
Yhdistyneet kansakunnat piti hiljaisen hetken onnettomuudessa menehtyneiden muistolle.

Lähteet

Aiheesta muualla 
  "RAPPORT FINAL D’ENQUETE TECHNIQUE SUR L’ACCIDENT DE L’AVION CRJ-100, IMMATRICULE 4L-GAE" ( ) - Bureau Permanent d’Enquêtes d’Accidents et Incidents d’Aviation  
 "INVESTIGATION REPORT OF ACCIDENT INVOLVING GEORGIAN AIRWAYS AIRCRAFT CRJ-100ER (4L-GAE) AT KINSHASA’S N’DJILI AIRPORT DEMOCRATIC REPUBLIC OF CONGO (DRC) ON 04 APRIL 2011" ( ) - Bureau Permanent d’Enquêtes d’Accidents et Incidents d’Aviation   
Yli 30 kuoli YK:n koneen maahansyöksyssä Kongossa - Helsingin Sanomat 
More than 30 people perish in UN plane crash in DR Congo - Yhdistyneet kansakunnat 

Vuoden 2011 lento-onnettomuudet
Lento-onnettomuudet Kongon demokraattisessa tasavallassa
MONUC